钦定古今图书集成/明伦汇编/宫闱典/第097卷 > 《赐太和公主书》李德裕
## 钦定古今图书集成/明伦汇编/宫闱典/第097卷 > 《赐太和公主书》李德裕

“敕。姑远嫁绝域，二十馀年，跋履险难，离此故土，朕每
念于此，良用惘然。恭惟太皇太后春色已高，慈爱颇
厚。比者望姑朝谒，再叙悲欢，倏已岁暮，寂无音耗。想
姑见旧国之城邑，能不销魂；望汉将之旌旗，必尝流
涕。今朔风既至，霰雪已零，绝塞萧条，固难久处。旃墙
罽幕，何以御冬？膻肉酪浆，且非适口。朕俯临万㝢，子

懿亲。先朝割爱降婚，义宁家国，谓回鹘必能御侮，安
静塞垣，使边人子孙，不见兵革。昔射雕者不敢西向，
畏轩辕之台。今回鹘所为，甚不循理。蕃浑是朕之百
姓，牛羊亦国家所有。昔依汉地，遂致蕃孳。回鹘托以
私仇，恣为侵掠。每马首南向，姑得不畏高祖太宗之
威灵，欲侵扰边疆，岂不思太皇太后之慈爱？为其国
母，足得指挥。若回鹘不能禀命，则是弃绝姻好。今日
之后，不得以姑为词。若将恃我为亲，禀姑教令，则须
便自戢敛，以继旧欢。想姑以朕此书，谕彼将相，令其
知分，不更徇非。”塞外祁寒，且无丝纩，朕每御裘服，则
思彼未授衣，岂可以回鹘诪张，遂忘亲爱。今寄冬衣
若干事，具如《别录》。